DOI: 10.14457/tu.the.2016.975
title: การเปิดรับสื่อ ความรู้ ทัศนคติเกี่ยวกับสภานิติบัญญัติแห่งชาติ พ.ศ. 2557 และการมีส่วนร่วมทางการเมืองของประชาชนในเขตกรุงเทพมหานคร

description: การศึกษาเรื่อง “การเปิดรับสื่อ ความรู้ ทัศนคติเกี่ยวกับสภานิติบัญญัติแห่งชาติ พ.ศ. 2557  และการมีส่วนร่วมทางการเมืองของประชาชนในเขตกรุงเทพมหานคร” มีวัตถุประสงค์เพื่อศึกษาการเปิดรับสื่อ ความรู้ ทัศนคติ เกี่ยวกับสภานิติบัญญัติแห่งชาติ และการมีส่วนร่วมทางการเมืองของประชาชนในเขตกรุงเทพมหานคร และศึกษาปัจจัยด้านลักษณะทางประชากรที่มีอิทธิพลต่อการเปิดรับสื่อ ความรู้ ทัศนคติ เกี่ยวกับสภานิติบัญญัติแห่งชาติ และการมีส่วนร่วมทางการเมืองของประชาชนในเขตกรุงเทพมหานคร รวมถึงศึกษาความสัมพันธ์ระหว่างการเปิดรับสื่อ กับความรู้ ทัศนคติ เกี่ยวกับสภานิติบัญญัติแห่งชาติ และการมีส่วนร่วมทางการเมืองสำหรับการศึกษาในครั้งนี้ ผู้วิจัยใช้การวิจัยเชิงปริมาณ (Quantitative Research) โดยใช้วิธีวิจัยเชิงสำรวจ (Survey research) แบบตัดขวาง หรือแบบเก็บข้อมูลเพียงครั้งเดียว (Cross sectional study) โดยระยะเวลาในการเก็บรวบรวมแบบสอบถามอยู่ระหว่างเดือนธันวาคม 2559 – มีนาคม 2560 โดยประชากรที่ใช้ในการศึกษาครั้งนี้ ศึกษาเฉพาะประชาชนในกรุงเทพมหานคร ผู้มีสิทธิเลือกตั้งที่มีอายุ 18 ปีขึ้นไปเท่านั้น เนื่องจากประชาชนในเขตกรุงเทพมหานครเป็นศูนย์รวมประชากรที่มีความหลากหลายทางอาชีพ การศึกษาจากทั่วทุกภูมิภาคของประเทศ จำนวน 400 คน ด้านสถิติที่ใช้ในการวิเคราะห์ข้อมูลและทดสอบสมมติฐานของการวิจัย คือ สถิติเชิงพรรณนา (Descriptive Statistics) เป็นการใช้ค่าสถิติ โดยการหาค่าความถี่ (Frequency) ร้อยละ (Percentage) ค่าเฉลี่ย (Mean) และส่วนเบี่ยงเบนมาตรฐาน (Standard deviation) และใช้สถิติเชิงอนุมาน (Inferential Statistics) เพื่อทดสอบสมมติฐาน ความสัมพันธ์ระหว่างตัวแปรต่าง ๆ โดยใช้การเปรียบเทียบค่าเฉลี่ยสำหรับประชากรกลุ่มตัวอย่างสองกลุ่มที่เป็นอิสระต่อกัน (Independent Samples T-test) การวิเคราะห์ความแปรปรวนทางเดียว (One Way ANOVA) การวิเคราะห์สหสัมพันธ์แบบเพียร์สัน (Pearson’s Product Moment Correlation Coefficient) ผลการวิจัยพบว่ากลุ่มตัวอย่างส่วนใหญ่เป็นเพศหญิงมากที่สุด จำนวน 255 คน และเป็นเพศชาย จำนวน 145 คน โดยมีอายุอยู่ในช่วง 30 – 39 ปี มากที่สุด คือ 166 คน ระดับการศึกษาส่วนใหญ่มีการศึกษาในระดับปริญญาตรีหรือเทียบเท่า จำนวน 221  คน ประกอบอาชีพข้าราชการ/พนักงานราชการ/ลูกจ้างของรัฐ/รัฐวิสาหกิจ มากที่สุด จำนวน 181 คน มีรายได้เฉลี่ยต่อเดือนอยู่ระหว่าง 15,001 – 30,000 บาท จำนวน 193 คน ในด้านการเปิดรับสื่อที่เกี่ยวข้องกับสภานิติบัญญัติแห่งชาติจากสื่อต่าง ๆ โดยแบ่งเป็นสื่อภายในและสื่อภายนอก พบว่าด้านความถี่ของการเปิดรับสื่อนั้นในภาพรวมมีระดับความถี่ของการเปิดรับสื่อเกี่ยวกับสภานิติบัญญัติแห่งชาติ จากสื่อต่างๆ ทั้งสื่อภายในและสื่อภายนอก อยู่ในระดับน้อย และในส่วนของระยะเวลาของการเปิดรับสื่อเกี่ยวกับสภานิติบัญญัติแห่งชาติจากสื่อต่างๆ นั้น ไม่มีความแตกต่างจากความถี่ของการเปิดรับสื่อ โดยวัตถุประสงค์ของกลุ่มตัวอย่างในการเปิดรับสื่อเกี่ยวกับสภานิติบัญญัติแห่งชาติ ส่วนใหญ่เพื่อหาความรู้ทางด้านการเมืองจะได้เป็นคนทันเหตุการณ์ ไม่ตกยุค สมัย ทั้งนี้ด้านปัจจัยความสัมพันธ์พบว่าลักษณะทางประชากรด้านเพศ การศึกษา และรายได้ ที่แตกต่างกันจะมีการเปิดรับสื่อเกี่ยวกับสภานิติบัญญัติแห่งชาติจากสื่อภายในและสื่อภายนอกในด้านความถี่ไม่แตกต่างกันในด้านความรู้เกี่ยวกับสภานิติบัญญัติแห่งชาตินั้น พบว่ากลุ่มตัวอย่างส่วนใหญ่มีความรู้อยู่ในระดับน้อย จำนวน 175 คน คิดเป็นร้อยละ 43.75 โดยเมื่อพิจารณารายข้อพบว่ากลุ่มตัวอย่างส่วนใหญ่มีความรู้เกี่ยวกับสภานิติบัญญัติแห่งชาติในประเด็นคำถามสภานิติบัญญัติแห่งชาติ มีตัวย่อว่า สนช.      มากที่สุด โดยตอบคำถามได้ถูกต้องจำนวน 310 คน คิดเป็นร้อยละ 77.5 อายุ ทั้งนี้ระดับการศึกษา อาชีพ และรายได้ ล้วนมีผลต่อระดับความรู้เกี่ยวกับสภานิติบัญญัติแห่งชาติทั้งสิ้นส่วนทัศนคติต่อบทบาทหน้าที่ของสภานิติบัญญัติแห่งชาติ อยู่ในระดับค่อนข้างบวก คือมีทัศนคติเห็นด้วยกับความเห็นส่วนใหญ่ โดยมีค่าเฉลี่ย 3.43 และเมื่อพิจารณารายประเด็นที่กลุ่มตัวอย่างมีทัศนคติต่อบทบาทหน้าที่ของสภานิติบัญญัติ พบว่าประเด็นที่มีทัศนคติข้างบวกมากที่สุดคือ สภานิติบัญญัติแห่งชาติสามารถออกกฎหมายที่มีความสำคัญต่อประชาชน ค่าเฉลี่ย 3.78 ทั้งนี้ยังพบว่าลักษณะทางประชากรที่แตกต่างมีทัศนคติเกี่ยวกับสภานิติบัญญัติแห่งชาติไม่แตกต่างกันเมื่อศึกษาถึงการมีส่วนร่วมทางการเมืองของประชาชน ปรากฏว่ากลุ่มตัวอย่างส่วนใหญ่มีระดับการมีส่วนร่วมทางการให้ความสนใจในประเด็นคอยรับฟังข่าวสารเพื่อเตรียมพร้อมสำหรับการเลือกตั้งครั้งต่อไป และการชักชวนเพื่อนๆ หรือบุคคลในครอบครัวให้ออกไปใช้สิทธิ์เลือกตั้งครั้งต่อไป นอกจากนี้ยังพบว่าการเปิดรับสื่อของประชาชนในเขตกรุงเทพมหานคร กับความรู้ ทัศนคติเกี่ยวกับสภานิติบัญญัติแห่งชาติ และการมีส่วนร่วมทางการเมือง ล้วนมีความสัมพันธ์กันอีกด้วย ทั้งนี้ จากความสัมพันธ์ดังกล่าว สรุปได้ว่า หากประชากรมีการเปิดรับสื่อมาก ก็จะยิ่งทำให้มีความรู้มาก และทำให้เกิดทัศนคติที่ดีต่อสภานิติบัญญัติแห่งชาติ อีกทั้งยังส่งผลให้ประชากรให้ความสนใจในการมีส่วนร่วมทางการเมืองมากขึ้นอีกด้วย